บลจ.กสิกรไทยขายกองทุนตราสารหนี้2หมื่นล.
บลจ. กสิกรไทย แนะลงทุนระยะสั้น ส่งกองทุนเปิดเค พันธบัตร 3 เดือน แอล (KGB3ML) ขายพร้อมกองทุนเปิดเค ตราสารหนี้ 6 เดือน เอส (KFI6MS) รองรับเม็ดเงิน 20,000 ล้านบาท ชูโอกาสรับผลตอบแทนปลอดภาษี 1.70% - 2.00% ต่อปี
4 ม.ค. 2554

บลจ. กสิกรไทย แนะลงทุนระยะสั้น ส่งกองทุนเปิดเค พันธบัตร 3 เดือน แอล (KGB3ML) ขายพร้อมกองทุนเปิดเค ตราสารหนี้ 6 เดือน เอส (KFI6MS) รองรับเม็ดเงิน 20,000 ล้านบาท ชูโอกาสรับผลตอบแทนปลอดภาษี 1.70% - 2.00% ต่อปี 
นายพัชร สมะลาภา  กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า  เพื่อรองรับความต้องการของผู้ลงทุนที่ต้องการผลตอบแทนที่น่าสนใจจากการลงทุนในกองทุนตราสารหนี้ระยะสั้น  บลจ.กสิกรไทย จึงเตรียมเสนอขายกองทุนตราสารหนี้ประเภทกำหนดอายุโครงการ 2 กองทุนเพื่อเป็นทางเลือก ได้แก่ กองทุนเปิดเค พันธบัตร 3 เดือน แอล (KGB3ML) โอกาสรับผลตอบแทนหลังหักค่าใช้จ่ายที่ 1.70% ต่อปี ขนาดกองทุน 10,000 ล้านบาท อายุโครงการประมาณ 3 เดือน ลงทุนส่วนใหญ่ในพันธบัตรรัฐบาลไทย ส่วนที่เหลือลงทุนในเงินฝากประจำหรือตราสารหนี้ของธนาคารออมสิน 
กองทุนเปิดเค ตราสารหนี้ 6 เดือน เอส (KFI6MS) อายุโครงการประมาณ 6 เดือน ประมาณการผลตอบแทนหลังหักค่าใช้จ่ายกองทุนที่ 2.00% ต่อปี ขนาดกองทุน 10,000 ล้านบาท ลงทุนในพันธบัตรรัฐบาลไทย และเงินฝากประจำ  6 เดือน ของธนาคาร Union National Bank (UNB) สหรัฐอาหรับเอมิเรตส์ ซึ่งเป็นธนาคารพาณิชย์ที่มีขนาดใหญ่เป็นอันดับที่ 7 ของประเทศ โดยมีรัฐบาลอาบูดาบีถือหุ้นใหญ่ประมาณ 50 % และ รัฐบาลดูไบถือหุ้นอีกประมาณ 10%  ได้รับอันดับเครดิตเรตติ้ง A+ จาก Fitch พร้อมนโยบายป้องกันความเสี่ยงจากอัตราแลกเปลี่ยนทั้งจำนวน เสนอขายครั้งเดียว 6-12 ม.ค.2554
นายพัชร กล่าวว่า นอกจากโอกาสรับผลตอบแทนจากการลงทุนใน 2 กองทุนข้างต้นแล้ว   เมื่อกองทุนครบอายุ บลจ. กสิกรไทยจะนำเงินค่าขายคืนหน่วยลงทุนไปซื้อกองทุนเปิดเค ตลาดเงิน (K-MONEY) ให้โดยอัตโนมัติ ซึ่งถือเป็นอีกทางเลือกในการลงทุนที่เพื่อให้ผู้ลงทุนมีโอกาสรับผลตอบแทนที่น่าสนใจกว่าดอกเบี้ยเงินฝากอย่างต่อเนื่อง
ผู้ลงทุนที่สนใจ สามารถจองซื้อหน่วยลงทุนในกองทุนเปิดเค พันธบัตร 3 เดือน แอล (KGB3ML) และกองทุนเปิดเค ตราสารหนี้ 6 เดือน เอส (KFI6MS) ได้ที่สาขาธนาคารกสิกรไทยทุกสาขา และ  บลจ. กสิกรไทย  ด้วยเงินลงทุนขั้นต่ำเพียง 10,000 บาท